Vrou loer gou eers na selfoon toe sy gered wordFoto: @colbydroscher/Twitter ŉ Foto van ŉ vrou wat eers na haar selfoon kyk terwyl paramedici haar behandel, laat sosialemediagebruikers stomverbaas. Besorgde verbygangers in New York het Maandag gehaas om ŉ vrou te help wat onder ŉ sportnutsvoertuig vasgekeer was ná sy omgery is. In die video kan gesien word hoe ŉ groot groep omstanders die voertuig omkantel sodat die vrou bevry kan word. Colby Droscher het ŉ video van die voorval op Twitter gedeel en daarna ŉ foto van die vrou wat haar selfoon gebruik terwyl paramedici haar ondersoek. “Die vrou is wakker en op haar selfoon,” het Colby by die foto geskryf. ŉ Woordvoerder van die New York-polisie het aan Insider gesê die 25-jarige vrou is by Bellevue-hospitaal behandel vir snye en kneusplekke. Sy het nie ernstige beserings opgedoen nie. Die 65-jarige bestuurder word aangekla dat hy nie stilgehou het nie. Twitter-gebruiker @BobbieBees het geskerts en gesê weens die Amerikaanse gesondheidsorgsentrum was die vrou vermoedelik besig om ŉ vlug na Kanada te bespreek sodat sy nie die volgende 140 jaar lank hoef af te betaal aan haar besoek aan ongevalle nie. @MsSmartie2U skryf: “Sy probeer net uitvind hoe ver haar Uber is.” En Richard Brookshire sê: “Hierdie is die mees New Yorkste foto wat ek nog ooit gesien het.” Skermgreep uit die video (@colbydroscher/Twitter)